Árið 2014 hlaut tillaga VA Arkitekta ásamt Landmótun og verkfræðistofunni Eflu fyrstu verðlaun í tveggja þrepa hönnunarsamkeppni á vegum Reykjavíkurborgar og AÍ um samþættan leik - og grunnskóla með aðstöðu fyrir frístunda - og félagsstarf , menningarmiðstöð , sundlaug og íþróttahús í Úlfarsárdal . Fyrsti áfangi lóðaframkvæmda er fyrir elsta stig leikskólans . Skólinn liggur meðfram Úlfarsbraut og í lóðinni er mikill hæðarmunur sem unnið hefur verið með til að tryggja aðgengi allra um svæðið . Í hönnun var lögð áhersla á tengingu skólalóðarinnar við dalinn , þar sem leitast var við að mynda mjúk skil á milli lóðar og náttúrunnar . Unnið er með blágrænar ofanvatnslausnir og yfirborðsvatni safnað saman og veitt út í núverandi votlendi neðan lóðar . Með markvissri gróðursetningu er leitast við að fá náttúruna til að fljóta inn í jaðra lóðarinnar en næst byggingunni eru harðir fletir . Setstallar úr lerki sunnan við bygginguna taka upp hæðarmun í lóð og mynda í senn áhorfendapalla , dvalarsvæði og tækifæri til ýmissa leikja . Stígar um lóðina skipta svæðinu upp í mismunandi rými með leikmöguleikum , með áherslu á frjálsan leik í jaðrinum .